b'\n_START_ARTICLE_\nVidurinis Pavolgys\n_START_SECTION_\nGeografija\n_START_PARAGRAPH_\nRegionas apima dal\xc4\xaf Pavolgio (ir Volgos baseino) geografin\xc4\x97s srities Rusijoje. Tradici\xc5\xa1kai laikoma, kad jis prasideda \xc4\xaf rytus nuo Volgos ir Okos santakos, kur yra Ni\xc5\xbenij Novgorodo miestas, visada buv\xc4\x99s ry\xc4\x8diausiu Rusios avanpostu. Vakaruose regionas ribojasi su Auk\xc5\xa1tutiniu Pavolgiu (Rostovo \xc5\xbeeme). \xc5\xa0iaur\xc4\x97je, u\xc5\xbe Viatkos, j\xc4\xaf supa udmurt\xc5\xb3 ir komi\xc5\xb3 gyvenama Perm\xc4\x97s \xc5\xbeem\xc4\x97. Rytuose regionas atsiremia \xc4\xaf Uralo kalnus, u\xc5\xbe kuri\xc5\xb3 prasideda Vakar\xc5\xb3 Sibiras. Pietuose, ties Samaros kilpa, jis pereina \xc4\xaf Ponto step\xc4\x99 (\xc5\xbdemutinis Pavolgys)._NEWLINE_Regionas gamti\xc5\xa1kai yra pereinamoji zona tarp step\xc4\x97s pietuose ir taigos \xc5\xa1iaur\xc4\x97je. Nema\xc5\xbe\xc4\x85 dal\xc4\xaf \xc4\x8dia sudaro mi\xc5\xa1rieji vidurinio klimato mi\xc5\xa1kai. Svarbiausios regiono up\xc4\x97s yra Volga (bei jos intakas Sura), \xc5\xbeemutin\xc4\x97 Kama, pastarosios intakas Belaja, Uralo auk\xc5\xa1tupis._NEWLINE_Geografi\xc5\xa1kai region\xc4\x85 sudaro kelios reljefo zonos. Vakarin\xc4\x97 dalis, \xc4\xaf vakarus nuo Volgos, priklauso Pavolgio auk\xc5\xa1tumai, \xc4\xaf rytus nuo Volgos prasideda \xc5\xbdemutinis U\xc5\xbevolgys, kuris dar toliau \xc4\xaf rytus pereina \xc4\xaf Auk\xc5\xa1tutin\xc4\xaf U\xc5\xbevolg\xc4\xaf, kol baigiasi Uralo kalnais (Viduriniu Uralu).\n_START_SECTION_\nRusijos sud\xc4\x97tyje\n_START_PARAGRAPH_\nXIII a. Vladimiro-Suzdal\xc4\x97s kunigaik\xc5\xa1\xc4\x8diai \xc4\xafk\xc5\xabr\xc4\x97 \xc5\xbdemutin\xc4\xaf Naugard\xc4\x85, kuris buvo ry\xc4\x8diausias Rusios farpostas, stov\xc4\x97j\xc4\x99s ant ribos su Vidurinio Pavolgio tautomis. I\xc5\xa1 \xc4\x8dia rusai l\xc4\x97tai vykd\xc4\x97 kolonizacij\xc4\x85 \xc4\xaf rytus, pirmiausia \xc4\xaf mordvi\xc5\xb3 \xc5\xbeemes. Ta\xc4\x8diau galutinai Rusijos \xc4\xaftaka regione u\xc5\xbetikrinta tik 1552\xc2\xa0m., kuomet sutriu\xc5\xa1kintas Kazan\xc4\x97s chanatas. Vietos gen\xc4\x8di\xc5\xb3 pasiprie\xc5\xa1inimas, \xc5\xbeinomas kaip \xc4\x8ceremis\xc5\xb3 karai, t\xc4\x99s\xc4\x97si iki XVI a. pabaigos._NEWLINE_Per\xc4\x97musi vald\xc5\xbei\xc4\x85 Kazan\xc4\x97je, Maskvos Did\xc5\xbeioji Kunigaik\xc5\xa1tyst\xc4\x97 kartu gavo susiformavusius ekonominius tinklus, taigi ir kontrol\xc4\x99 visame Viduriniame Pavolgyje. Visas regionas administraci\xc5\xa1kai buvo priskirtas Kazan\xc4\x97s dvaro prikazui, o Kazan\xc4\x97 i\xc5\xa1liko svarbiausiu kult\xc5\xabriniu, politiniu ir ekonominiu viso regiono centru._NEWLINE_Keliantis rusams kolonistams, keit\xc4\x97si regiono etnin\xc4\x97 sud\xc4\x97tis. Ypa\xc4\x8d rusifikacija paveik\xc4\x97 artimiausius Vidurinio Pavolgio regionus\xc2\xa0\xe2\x80\x93 mordvi\xc5\xb3 ir mari\xc5\xb3 \xc5\xbeemes. Pastar\xc5\xb3j\xc5\xb3 tarpe buvo vykdoma priverstin\xc4\x97 kristianizacija, d\xc4\x97l ko \xc5\xa1ie b\xc4\x97go, suformuodami diasporas. Musulmonai totoriai ir ba\xc5\xa1kirai rusifikacijos ir kristianizacijos buvo paveikti silpniau. Mordviai galutinai kristianizuoti tik XIX a._NEWLINE_XVIII a. \xc4\xafk\xc5\xabrus Rusijos imperij\xc4\x85, kra\xc5\xa1te \xc4\xafvykdytos administracin\xc4\x97s reformos. Panaikintas Kazan\xc4\x97s dvaro prikazas, o did\xc5\xbeioji dalis regiono atiteko Kazan\xc4\x97s gubernijai. \xc5\xa0i\xc4\x85 dalinant, atsirado \xc5\xbdemutinio Naugardo gubernija, Viatkos gubernija, Simbirsko gubernija, Ufos gubernija ir kt. Kaip ir kituose Rusijos regionuose, formuojant gubernijas j\xc5\xb3 ribos tikslingai nesutapo su kult\xc5\xabrini\xc5\xb3 region\xc5\xb3 ribomis, siekiant i\xc5\xa1trinti etnines ir istorines tapatybes.'